ปิดช่องตุ๋นยุคดอกเบี้ยถูก
ในยุคที่อัตราดอกเบี้ยต่ำเตี้ยมาอย่างต่อเนื่องและดอกเบี้ยนโยบายอยู่ที่ 1.5% ได้ส่งผลให้เกิดปัญหาการหลอกลวง
13 มิ.ย. 2558

ในยุคที่อัตราดอกเบี้ยต่ำเตี้ยมาอย่างต่อเนื่องและดอกเบี้ยนโยบายอยู่ที่ 1.5% ได้ส่งผลให้เกิดปัญหาการหลอกลวงผู้บริโภค ขณะที่ประชาชนเองก็พยายามหาช่องทางลงทุนให้ได้ผลตอบแทนมากที่สุด 
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ขณะนี้ ธปท.อยู่ระหว่างเร่งศึกษาปัญหาที่สุ่มเสี่ยงต่อการหลอกลวงหรือทำให้ประชาชนหลงเชื่อ ในช่วงที่อัตราดอกเบี้ยค่อนข้างต่ำมาต่อเนื่อง เช่น ดอกเบี้ยพันธบัตรรัฐบาล และดอกเบี้ยเงินฝากซึ่งอยู่ที่ 1-2% ทำให้เกิดวัฏจักรหลอกลวงประชาชนในหลายช่องทาง อาทิ แชร์ลูกโซ่เงินยูโทเค่นที่ไม่สามารถใช้ชำระหนี้ได้ตามกฎหมาย หรือการออกไปฝากเงินในประเทศเพื่อนบ้านอย่างลาว ผลิตภัณฑ์ทางการเงินต่างๆ เป็นต้น
อย่างไรก็ดี การแก้ไขปัญหาเหล่านี้ต้องใช้เวลา คงไม่สามารถออกมาตรการดูแลได้ในทันที แต่การเริ่มต้นถือเป็นเรื่องที่ดี เพราะ ธปท.ให้ความสำคัญกับการคุ้มครองประชาชน และดูแลผลิตภัณฑ์ทางการเงินใหม่ๆ ที่ออกมาในตลาดมากขึ้น